Návrh 
na zmenu znenia a termínu úlohy B.1.
z uznesenia vlády SR č. 828 zo 7. 8. 2002

	Vláda Slovenskej republiky na svojom rokovaní dňa 7. augusta 2002 schválila uznesením č. 828  návrh legislatívneho zámeru na vypracovanie návrhu zákona o kapitalizačnom pilieri dôchodkového poistenia (ďalej len „legislatívny zámer“) a uložila ministrovi práce, sociálnych vecí a rodiny predložiť na rokovanie vlády Slovenskej republiky alternatívny návrh zákona vypracovaný na základe schváleného legislatívneho zámeru v termíne do 31. decembra 2002. 

Vládou Slovenskej republiky schválený legislatívny zámer obsahoval alternatívu A, v rámci ktorej sa navrhovalo zabezpečovať vykonávanie kapitalizačného piliera prostredníctvom zmiešanej, verejno-súkromnej inštitucionalizácie, kde by správu osobných účtov občanov a výber správcu aktív realizovala verejnoprávna inštitúcia a dôchodkové aktíva by spravovali súkromní správcovia aktív. 

Alternatíva B obsahovala v oblasti inštitucionálneho usporiadania kapitalizačného piliera výber správcu aktív občanom, decentralizované vedenie účtov súkromnými správcami aktív, zriadenie garančného fondu  a Úradu pre dozor nad dôchodkovými fondmi. 

Predkladaný materiál navrhuje zmeniť znenie úlohy B.1. z uznesenia č. 828/2002 k návrhu legislatívneho zámeru tak, aby nebol vypracovaný návrh zákona o kapitalizačnom pilieri dôchodkového poistenia v alternatíve A a B, ale aby vláda Slovenskej republiky uložila ministrovi práce, sociálnych vecí a rodiny vypracovať návrh zákona o kapitalizačnom pilieri dôchodkového poistenia len v jednej alternatíve v súlade s Programovým vyhlásením vlády Slovenskej republiky. Zároveň sa navrhuje zmena termínu úlohy B.1. pre predloženie uvedeného návrhu zákona na rokovanie vlády Slovenskej republiky z 31. decembra 2002 na 30. júna 2003.

Zmenu znenia úlohy B.1. z uznesenia č. 828/2002 sa navrhuje z toho dôvodu, aby mohli kroky vlády Slovenskej republiky smerovať k vytvoreniu bezpečného a spravodlivého dôchodkového systému postaveného na troch pilieroch, ktorý bude univerzálny pre všetkých ekonomicky aktívnych občanov. Cieľom dôchodkovej reformy bude zastavenie demograficky podmieneného zvyšovania vnútorného dlhu priebežne financovaného dôchodkového systému, a zvýšenie zaangažovanosti občanov na svojej životnej úrovni v dôchodkovom veku. Odvody do priebežného systému budú znížené v maximálnej možnej miere s prihliadnutím na  možnosti štátu zabezpečiť zdroje pre Sociálnu poisťovňu. 

Podľa Programového vyhlásenia vlády Slovenskej republiky sa zabezpečí vznik povinného kapitalizačného piliera dôchodkového systému. Prostredníctvom sporenia na  individuálne účty sa vytvorí  priestor, aby v budúcnosti o čase svojho odchodu do dôchodku mohol rozhodovať sám občan. Správu aktív bude v tomto systéme zabezpečovať súkromný sektor, výber správcu bude v plnej kompetencii občana. Subjekty pôsobiace v tomto systéme budú podliehať nezávislému regulačnému orgánu s veľkým dôrazom na bezpečnosť vkladov. 

Na zabezpečenie týchto cieľov, kvalitnú prípravu návrhu zákona, ktorý bude právne upravovať kapitalizáciu dôchodkových aktív občanov v povinnom dôchodkovom systéme a na zabezpečenie celého legislatívneho procesu, je potrebné vytvoriť dostatočný časový priestor  a preto sa navrhuje zmena termínu úlohy B.1. z uznesenia vlády SR č. 828 zo            7. augusta 2002.